**Helmi Tulonen** (s. 1998) on suomalainen koripalloilija. Hän on pelannut Suomen naisten maajoukkueessa 19 maaottelua. Hänen kasvattajaseuransa on Salon Vilpas, ja hän on edustanut Korisliigassa Turun Rientoa ja helsinkiläistä Helmi Basketia. Ulkomailla hän on pelannut Yhdysvaltain yliopistosarjoissa, Saksassa ja kaudesta 2019–2020 alkaen Espanjassa. Hän on pituudeltaan 189-senttimetrinen.

Tulonen pelasi Korisliigassa ensimmäisen kerran Turun Riennon joukkueessa kaudella 2014–2015. Hän pelasi 13 ottelua noin 22,5 minuutin keskimääräisellä peliajalla ja teki ottelua kohden 7,7 pistettä sekä otti 5,2 levypalloa. Kaudella 2015–2016 Tulonen voitti alle 19-vuotiaiden Suomen-mestaruuden Helmi Capitalsin joukkueessa. Kaudella 2016–2017 hän edusti Korisliigassa Helmi Basketia ja pelasi 26 ottelua lähes 30 minuutin keskimääräisellä peliajalla. Hän teki tuolla kaudella 11,5 pistettä ja otti 6,2 levypalloa per ottelu.

Tulonen siirtyi ulkomaille vuonna 2017. Hän pelasi kauden 2017–2018 Yhdysvalloissa Duquesnen yliopiston Dukes-joukkueessa. Hän pelasi NCAA:ssa 32 ottelua vajaan 11 minuutin keskimääräisellä peliajalla. Hänen pistekeskiarvonsa oli 3,0 ja levypallokeskiarvonsa 1,8. Vuonna 2018 Tulonen palasi Eurooppaan. Hän pelasi kauden 2018–2019 Saksan Bundesliigassa Saarlouis Royalsin joukkueessa. Hän pelasi 20 ottelussa yli 24,5 minuutin keskimääräisellä peliajalla ja teki 6,8 pistettä sekä otti 3,3 levypalloa ottelua kohden. Joukkue putosi kauden päätteeksi 2. Bundesliigaan ja Tulonen siirtyi Espanjaan. Hänen ensimmäinen seuransa Espanjan kakkosliigassa oli Celta Vigo mutta kesken kauden hän siirtyi lanzarotelaiseen Magec Tiasiin. Kaudeksi 2020–2021 hän siirtyi samassa sarjassa pelaavaan GDKO Bizkaia Ibaizabaliin, jossa ennestään pelasi Suomen maajoukkuepelaajista Elina Koskimies.

Tulonen on pelannut alle 16-vuotiaiden maajoukkueessa 23 ottelua, alle 18-vuotiaiden maajoukkueessa 40 ottelua ja haastajamaajoukkueessa kahdeksan ottelua. Hän pelasi Napolissa vuonna 2019 järjestetyissä universiadeissa, joissa Suomen haastajamaajoukkue sijoittui yhdeksänneksi. Naisten maajoukkueessa Tulonen on pelannut 19 maaottelua, joista ensimmäisen marraskuussa 2015 Belgiaa vastaan ja viimeksi helmikuussa 2021 Ukrainaa vastaan.

Lähteet
-------

1. 1 2 3 4 5  Helmi Tulonen *Basket.fi*. Suomen Koripalloliitto ry. Viitattu 24.4.2021.
2. ↑  Naarassusien Helmi Tulonen valinnut yliopistokseen Duquesnen *Basket.fi*.  12.11.2016. Suomen Koripalloliitto. Viitattu 24.4.2021.
3. 1 2  2017-18 Women's Basketball Roster: 23 Helmi Tulonen Duquesne Athletics. Viitattu 24.4.2021. (englanniksi)
4. ↑  Susiladiesin Helmi Tulonen vaihtaa yliopistokoripallon Saksan Bundesliigaan *Basket.fi*.  13.6.2018. Suomen Koripalloliitto ry. Viitattu 24.4.2021.
5. 1 2  Helmi Tulonen uusien haasteiden edessä *Susijengi.com*.  6.10.2019. Viitattu 24.4.2021.
6. ↑  Seuravaihto piristi Helmi Tulosen kautta – "Koris oli oikeasti kivaa" *Basket.com*.  13.5.2020. Suomen Koripalloliitto ry. Viitattu 24.4.2021.
7. ↑  Ibaizabal tuplasi Suomen naisten koripallomaajoukkueen pelaajien määränsä – Helmi Tulonen uutena lisäyksenä espanjalaisseuran riveihin  15.7.2020. Yle. Viitattu 24.4.2021.
8. 1 2  Helmi Tulonen (maajoukkue) *Basket.fi*. Suomen Koripalloliitto ry. Viitattu 24.4.2021.
9. ↑  Suomen naisten haastajamaajoukkue universiadien yhdeksänneksi häikäisevällä Unkari-voitolla *Basket.fi*.  10.7.2019. Suomen Koripalloliitto ry. Viitattu 24.4.2021.